کابل کې د ملي اردو پر تعلیمي مرکز د لاسي بمونو برید شوی
د افغانستان د کورنیو چارو وزارت وایي، نن سهار ۷ او ۳۰ دقیقې د کابل ښار په ۱۹مه امنیتي حوزه کې ځانمرګي برید د ملي اردو څلور سرتېري ټپیان کړي دي.
د کورنیو چارو وزارت ویاند نصرت رحیمي نن دوشنبه د نومبر پر ۱۸مه (د لړم ۲۷مه) ویلي، چې دغه برید په ډسپیچري سیمه کې 'KMTC' کمپ ته نژدې شوی دی. ښاغلي رحیمي ویلي: "د دوو لاسي بمونو د غورځېدو له امله د ملي اردو څلور سرتیري او یو ملکي وګړی ټپیان شوي دي." پر همدې مهال د افغانستان دفاع وزارت د ویاند مرستیال فواد امان ویلي: "ناڅرګند کسان چې موتر کې ناست و، د  دغه برید کې د ملي اردو څلور سرتېري برسیرن ټپیان شوي دي. 'KMTC' کمپ یا د افغان ملي اردو د ټرېننګ مرکز د کابل ښار ختیځ لور ته جلال اباد ته پر غزیدلې لار موقعیت لري. د کورنیو چارو وزارت پخپلو لومړنیو معلوماتو کې یاد برید ځانمرګی بللی و. طالبان وايي دغه برید دوی نه دی کړئ. تر دا مهاله د دغه برید مسؤلیت بلې کومې وسله والې ډلې په غاړه نه دی اخیستی. د یادونې وړ ده، چې تېره اونۍ د نومبر پر ۱۳مه هم د کابل ښار په پنځلسمې امنیتي حوزه کې موټر بم برید ۱۲ تنه ووژل او ۲۰ نور یې ټپیان کړل. د کورنیو چارو وزارت د چارواکو په وینا دغه موټر بم برید د "GARDAWORLD" په نوم د یوې بهرنۍ امنیتي کمپنۍ پر موټر شوی و، چې په ټپيانو کې د یادې کمپنۍ څلور بهرني امنیتي ساتونکي هم شامل و. په کابل کې پر افغان ملي اردو د لاسي بمونو دغه برید پر داسې مهال کېږي، چې په کابل کې د امریکا د سفیر په وینا د انس حقاني او دوو نورو طالبانو تبادله د کابل او لوګر د تېرې اونۍ د ځانمرګو بریدونو له امله ځنډېدلې ده.